Ons hemelse troos oor ons KoningFoto: Paul Gilmore/Unsplash.com Deur Werner Brotherton Lees: Handeling 1:9-11 & Hebreërs 1 Het jy al op Hemelvaart gewonder wat Jesus in die hemel gaan doen het? Word jy getroos wanneer jy opkyk na die hemel? Word jy gevul met vreugde oor dit wat Christus in hierdie stadium in die hemel doen wanneer jy wolke sien saampak? Die hele skepping getuig van God se almagswerke, maar die hemele… die hemele bring vir ons onuitspreeklike troos. Christus se dissipels het nog so gestaan en staar na die hemel, toe mans in wit klere skielik vir hulle vra waarom hulle so staar. Soos hulle Christus sien opvaar het, sal Hy weer terugkom. Maar wat doen Jesus in die tussentyd? Wat maak Hy in die hemel tot Hy terugkom? Sit. Dit is wat Christus doen. Hy sit. Is dit ŉ verbasende antwoord? Dit behoort nie te wees nie. In gedeeltes uit die Ou Testament soos Psalm 2 en 110 word dit aangedui. Dit is juis die woorde van hierdie twee Psalms wat in Hebreërs gepreek word. Dat Christus aan God se regterhand gaan sit het, word deur die hele brief herhaal. Nou moet ons mooi besef, Christus sit nie passief nie. Ons sal baie keer sit met die doel om niks te doen nie, of om te rus. Christus se sit is wel anders. Christus sit aktief. Hy sit aktief in drie ampte en doen drie verskillende dinge. Christus sit in die hemel as ons koning, priester en profeet. As koning sit Jesus aktief en regeer. Hy is die koning bo alle konings. Aan Hom is alles en almal onderworpe. As gelowiges het ons die voorreg om vrywillig in blydskap voor Hom neer te buig. In Christus se heerskappy vervul Hy alles wat in die boek Openbaring gesê word. Hy is die Een wat dit alles laat plaasvind. Tweedens sit Christus in die hemel as priester. In die Ou Testament het die hoëpriester gewoonlik vir die volk by God ingetree. Hy was middelaar tussen God en die volk. Jesus is ons allerhoogste priester. Hy tree vir ons in by die Vader en sê oor elkeen van ons sondes dat dit volbring is. Daar is betaal sodat ons toegang het tot die hemel. Daardie toegang is vir ewig! Laastens is Christus profeet. In die Ou Testament het die profete die wil en Woord van God aan die volk bekendgemaak. Dit het nog nooit opgehou nie. Christus doen dit steeds. Ons het die Bybel. In die Bybel word God se wil en Woord bekendgemaak. Daar hoor ons die stem van ons Herder. Christus lei ons deur Sy Heilige Gees elke keer wanneer ons met die Bybel besig is. Die Heilige Gees lei ons om ons Herder se stem te herken. Deur die Woord troos die Heilige Gees ons. So tree Christus as profeet op deur die werk van die Heilige Gees. So sien ons dat Hemelvaart oor baie meer gaan as dat Christus opgevaar het na die hemel. In Christus se Hemelvaart verwag ons as kerk Sy terugkoms. Met verlange en vreugde kyk ons op na die hemel en weet, Christus kom weer – deur, met en op die wolke! Werner (regs) en sy vrou Engela (links) saam met hulle kindertjies. Foto: Verskaf. Christus se hemelvaart is die begin van Sy terugkoms. As kinders van God het ons nie net ŉ gewone blou hemel nie. Ons het ŉ vertroostende hemel. Elke keer wanneer dinge te veel voel, elke keer wanneer dit voel of ons wêreld uitmekaar val, kan ons net opkyk na die hemel. Daar kan ons troos vind. Ja, Christus is nie vir ewig in die hemel nie. Hy kom terug. Dit is ons hemelse troos. Dit is ons hemelse kos elke dag van ons lewe. Christus leef. Hy regeer. Hy heers. Hy tree vir ons in by die Vader.